Marlene Harpsøe (DF), 2009-04-17:
Jeg vil først lige kommentere nogle af de ting, der er blevet sagt i dag, og derefter vil jeg komme mere ind på, hvorfor Dansk Folkeparti har fremsat dette beslutningsforslag.
Først vil jeg sige tak til alle de ordførere, der er repræsenteret i dag, for, at de fremlagde holdningerne fra deres forskellige politiske partier.
I Dansk Folkeparti er vi jo selvfølgelig ikke enige i alt, hvad der er blevet sagt her i dag.
Også en stor tak til Socialdemokraterne for de meget, meget positive tilkendegivelser med hensyn til at etablere en forsøgsordning netop med forbud mod knive i nattelivet.
Jeg kan jo bare konstatere, at Socialdemokraterne i hvert fald lige på dette område er ved at overhale regeringen indenom.
Til Socialistisk Folkeparti vil jeg sige, at vi jo nogle gange hører nogle nye røster fra Socialistisk Folkeparti.
Det hørte vi ikke i dag, men på det sidste har vi jo hørt, at man nu f.eks. vil indføre minimumsstraf for besiddelse af et ulovligt våben på offentlige pladser osv., og vi havde egentlig i Dansk Folkeparti en forhåbning om, at det at føre den her konsekvente retspolitik var noget, man ville fortsætte med, men jeg ved ikke, om det så kun er for at være popsmart.
Med hensyn til De Konservative synes jeg, at indholdet i ordførertalen talte for sig selv.
Det kan godt være, at man siger, at der ikke er brugt en eneste lovlig kniv, men rent faktisk viser en beretning fra Rigsadvokaten tilbage i 2003 - som også dengang blev brugt i justitsministerens fremsættelsestale - at der var knive på under 7 cm, der blev brugt til alvorlig personfarlig kriminalitet.
Så det passer ikke; de bliver rent faktisk brugt.
I forhold til hvor vi afgrænser området for, hvor man ikke må besidde knive i nattelivet, mener vi, at det et eller andet sted giver sig selv.
Jeg synes, at de ordførere, som har været heroppe på talerstolen, har rodet rundt i det, og jeg ved ikke, om det har været med vilje, fordi man på en eller måde har skullet finde en måde at afvise vores forslag på.
Men nu er det rent faktisk sådan, at vi i Dansk Folkeparti ikke er usikre på det her.
Vi mener rent faktisk ikke, at man skal have en kniv med på det afgrænsede område, som nattelivet netop er.
Vi ved jo alle sammen, hvad der er natteliv, for det er jo, når man er ude på diskoteker og ude på diskoteksgader - det kan være Jomfru Ane Gade i Aalborg, det kan være Strøget her i København og andre steder.
Bare smag på det der ord lovlig kniv.
Altså, man kan da ikke have en lovlig kniv med ud i nattelivet.
Jeg synes, det er absurd.
Det, vi så selvfølgelig også synes, er, at når politiet bruger det her med visitationszoner, som de heldigvis bruger en gang imellem, skal visitationszoner netop være det store afgrænsede område i nattelivet, hvor et forbud skal gælde.
I Danmark er vi jo ofte vidner til, at mennesker bliver ofre for knivoverfald, og når man følger med i dagspressen, kan man jo læse om flere episoder ugentligt, hvor mennesker bliver stukket og/eller truet med knive, og mange af episoderne udspiller sig i og omkring nattelivet, hvor ofte unge, afstumpede voldsmænd afgør banale skænderier med knivstik.
Dansk Folkeparti hverken kan eller vil lade stå til, mens mennesker gang på gang stikkes ned, mens de er i færd med at have en glad aften i byen.
Mange har kendskab til, at unge, der godt kan lide en glad aften i byen, ofte benytter sig af muligheden for at slå sig lidt løs og feste, og det er jo en del af det at være ung.
Dansk Folkeparti mener, at vi som folkevalgte skal gøre, hvad vi kan, for at sikre de unge en god og tryg ungdom, herunder sikre, at rammerne for nattelivet er i orden.
De unge skal kunne bevæge sig frit i nattelivet uden at risikere at blive overfaldet af voldelige unge, der bare venter på en anledning til at eksplodere og springe på hvem som helst - når som helst der i gerningsmandens stupide øjne er den mindste anledning til at dele øretæver og knivstik ud, f.eks. hvis offeret har en hue på, som voldspersonen gerne vil have.
Mens politiet i tidligere tider primært blev kaldt ud til værtshusslagsmål, hvor det kun var de bare næver, man sloges med,
ja, så er livet i natten blevet stadig mere råt.
I det moderne natteliv tager man knive, syle, halve sakse og andre stikvåben med sig ud i det, der for de fleste er en festzone, men for voldsmanden er det en krigszone.
Man er bevæbnet og klar til kamp, klar til at gå amok på tilfældige og ofte fredelige og forsvarsløse unge mennesker, som voldsmanden udser sig som nogle, han ikke risikerer gør meget modstand - helt tilfældige mennesker, der i løbet af et splitsekund bliver ofre for andre menneskers respektløse syn på deres medmenneskers liv.
Knive, syle, halve sakse og andre stikgenstande hører ingen steder hjemme i nattelivet.
Dansk Folkeparti forstår ganske enkelt ikke, hvorfor man skal have ret til at tage en kniv med i byen.
Hvad skal man overhovedet med den?
Det skaber utryghed, det skaber frygt, og det er fuldstændig uacceptabelt.
Vi vil i Dansk Folkeparti ikke længere finde os i, at mennesker gang på gang bliver ofre for overfald i nattelivet.
Jeg må sige klart, at jeg ikke accepterer bovlamme undskyldninger om, at en håndværker eksempelvis ikke skulle gå hjem og skifte tøj og samtidig lægge sit værktøj fra sig, inden han går i byen.
Selvfølgelig både kan og gør han det.
Der har været en meget vigtig og stor tilbagegang i antallet af knivoverfald i Norge, efter at man har indført en række foranstaltninger med knivforbud, visitationszoner m.m. Det har skabt mere tryghed i Norge, og de unge siger selv, at de føler sig mere trygge ved at bevæge sig rundt i det norske natteliv.
Dansk Folkeparti ønsker at høste de samme flotte resultater, som man har skabt i Norge med hensyn til at nedbringe antallet af knivoverfald.
Det har netop betydet, at der er blevet færre ofre.
Antallet af knivoverfald er faldet med 40 pct., og dermed er 40 pct. færre blevet ofre i de kedelige statistikker over knivoverfald.
Dansk Folkeparti ønsker endvidere, at der bliver sat fokus på oplysningskampagner, der skal målrettes de unge og lade dem se med egne øjne, hvilke drabelige og voldsomme konsekvenser knivoverfald har.
De unge skal selv se, hvilke konsekvenser det har for offeret at blive udsat for knivstik: billeder af stiksår, blod og andre fysiske og psykiske negative virkninger.
De unge skal stilles over for ofrene, og i Storbritannien er man netop i gang med at gennemføre en lignende kampagne målrettet de unge.
Jeg tror endvidere, at mangen en knivmorder eller voldsmand, der har skadet et andet menneske alvorligt, ville ønske, at han havde ladet kniven blive hjemme den fatale aften, hvor han brugte kniven, fordi han var så dum at have den på sig.
Jeg mener, det er en alvorlig fejl at berøve politiet den mulighed at afvæbne kendte voldsmænd, der bevæger sig rundt i nattelivet med lovlige stikvåben.
Prøv at lytte til begrebet en lovlig kniv i nattelivet.
Det er jo vanvittigt.
Endvidere gør vi det langt sværere for forældre og pædagoger at forklare deres halvvoksne børn, at de ikke må gå bevæbnet rundt, når de unge lømler kan rive deres forældre og pædagoger i næsen, at det da er en lovlig kniv.
Jeg er rystet over, at vi i denne sag giver de kriminelle en våbentilladelse i hånden, en blankocheck til mord, og det mener vi ærlig talt ikke at Folketinget kan være bekendt.
Jeg kan til sidst ikke lade være med at nævne, som jeg også har været inde på tidligere, at den tidligere konservative justitsminister, den nuværende økonomi- og erhvervsminister, selv på vegne af regeringen har foreslået et totalt forbud mod knive.
Det er da interessant og også rigtigt set, men desværre løber regeringen i dag fra disse udtalelser.
Det er ærgerligt, og det er mest ærgerligt for de mange, der året rundt bliver ofre for knivstik og andre menneskers hovedløse handlinger.
Men jeg vil takke ordførerne her i Folketinget i dag for behandlingen af Dansk Folkepartis forslag om knivforbud i nattelivet.
Det er rigtig ærgerligt, at der ikke kan skabes flertal for det i dag.
Men som man ved, er vi i Dansk Folkeparti meget stædige, og vi bliver ved med at holde fast i vores mærkesager.
Vi har set, at vi på området for den kriminelle lavalder nu måske er ved at skabe et flertal.
Det er vi positive over for.
Og hvem ved?
Det næste bliver måske et totalt forbud mod knive i nattelivet, så vi bliver ved.